憶書
作者：鄭剛中
朝代：宋

paragraphs: 先子晚漂泊，家藏無全書。
屋壁零落者，雨壞鼠竊餘。
余生苦嗜古，葺治十載逾。
上自大父來，手澤之霑濡。
下自予從學，筆力之傳留。
蓄積稍浩浩，籖牌漸疏疏。
去門聞盜興，烈炬燃通衢。
反覆竊自計，蕭然一先廬。
茅茨蓋空壁，下無金與珠。
盜當知我貧，肯爲留此居。
方更埋書帙，顯號緘鎖魚。
誰知妖焰來，一燎鄰里墟。
家雖託南巷，屋火書亦無。
萬古聖賢語，隨烟入空虚。
所聚忽消散，腸熱唯驚呼。
吾憐衰蹇身，視人百無如。
每幸對黄卷，白日聊自娱。
今者坐窮寂，頓覺雙眼孤。
夜夢亦驚枕，憂心梗難舒。
大慮廢文字，寖久成頑疏。
未免伴畦丁，冥然荷犂鋤。